HDZ-ovci na stranački skup u Finsku išli državnim avionom

Vrh HDZ-a na čelu s Plenkovićem na kongres pučkih stranaka putovao je službenim Vladinim zrakoplovom. To nas je koštalo 170.000 kuna. Da su išli redovnim linijama, HDZ, a ne svi mi, trebao je platiti 42.000 kn

<p>Predsjednik Finske <strong>Sauli Niinisto </strong>u travnju je nakon dvodnevnog službenog posjeta Hrvatskoj sjeo u ekonomsku klasu niskobudžetnog avioprijevoznika Norwegian. Let njihova predsjednika od Splita do Helsinkija tako je finske porezne obveznike koštao malo više od 60 eura.</p><p><strong>A hrvatski građani platili su samo avion oko 170.000 kuna da delegacija HDZ-a može otputovati na Kongres Europske pučke stranke (EPP) u glavni grad Finske. </strong>Taj iznos dobijemo ako uzmemo da sat leta, kako je ranije objavio Večernji list, službeno stoji 4320 dolara, a do glavnoga grada Finske i natrag treba šest sati leta.</p><p>Službeni zrakoplov Challenger trebao bi se koristiti samo za putovanja Vlade, Sabora i predsjednice, ali HDZ-ova delegacija je koristila državni zrakoplov za odlazak na stranački skup europskih pučana. Da nisu putovali državnim zrakoplovom,<strong> HDZ bi morao platiti barem 42.000 kuna povratne karte</strong> za osmeročlanu delegaciju koja je došla na kongres iz Hrvatske.</p><p>Tko je platio troškove smještaja, iako smo pitali i Vladu i HDZ, nismo dobili jasne odgovore. Naravno, u Vladi i Saboru pravdaju se da se radilo o državničkim posjetima, a ne o odlasku na stranački skup i da su zato koristili službeni zrakoplov.</p><p>- Predsjednik Vlade boravio je u radnom posjetu Finskoj zajedno s predsjednikom Sabora, a korištenje zrakoplova je uobičajena praksa prigodom radnih i službenih posjeta drugim državama - odgovorili su iz Vlade.</p><h2>Odbijaju odgovoriti</h2><p>Na pitanje tko je platio dnevnice i smještaj - nema odgovora. Jeftiniji hotel bi osmeročlanu delegaciju koštao za jednu noć oko 10.400 kuna.</p><p>- Troškove vezane za Kongres EPP-a snosio je HDZ, a bit će prikazani u našim financijskim izvješćima - odgovorili su iz HDZ-a, ali su odbili dati bilo kakav dokaz ili komentirati što su to oni platili. HDZ nije platio Vladin zrakoplov.<br/> No kako je sve počelo? U Helsinkiju se 7. i 8. studenog održavao Kongres EPP-a, na kojem je trebalo izabrati kandidata za predsjednika Europske komisije.</p><p>HDZ službeno obavještava 6. studenog ujutro da će izaslanstvo HDZ-a predvođeno Andrejem Plenkovićem sudjelovati na Kongresu EPP-a koji počinje 7. studenog u 14 sati.</p><h2>Stranačka delegacija</h2><p>HDZ navodi da idu još važni stranački dužnosnici, glavni tajnik Gordan Jandroković, potpredsjednik Tomislav Tolušić, politički tajnik Lovro Kuščević, međunarodni tajnik Davor Božinović, predsjednica Zajednice žena HDZ-a Nada Murganić te “ostali stranački dužnosnici”. Dakle, predsjednik Sabora Jandroković i premijer Plenković, kao i svi navedeni ministri, nisu okarakterizirani kao državni nego stranački dužnosnici.</p><p>Međutim, pola sata poslije stiže priopćenje iz Vlade da Plenković kao premijer ide u “radni posjet Finskoj”. Plenković se 7. studenog u 13 sati, sat vremena prije Kongresa EPP-a, sastao nakratko s finskim premijerom, a s njim su bili Božinović i Tolušić te glasnogovornik Marko Milić. Dodatno, Jandroković i potpredsjednik Željko Reiner isti dan sastaju se s predsjednicom parlamenta Finske Paulom Risikko. Ta dva kratka sastanka iskoristili su kako bi opravdali da je riječ bila o službenom posjetu premijera i predsjednika Sabora Finskoj iako se radilo o čistom protokolu i bez potpisivanja bilo kakvih dokumenata, sporazuma ili drugih državnih akata. Štoviše, državni mediji su izvijestili da se Plenković sastao s finskim premijerom Juhom Sipileom na marginama kongresa pučana. Na kongresu se još Plenković sastao s Viktorom Orbanom i Draganom Čovićem jer su svi pučani. Ali sastanci s Fincima poslužili su Vladi da se opravda kako je delegacija putovala službeno, kao državni dužnosnici. A tad bi uporaba zrakoplova bila opravdana.,</p><p>Ali iako su sastanci s finskim premijerom i predsjednicom parlamenta bili 7. studenog, svi HDZ-ovci ostaju prenoćiti u Helsinkiju i sudjeluju na Kongresu EPP-a sljedeći dan. Kongres je završio tek poslijepodne 8. studenog i tad se HDZ-ovci vraćaju kući. Naravno, službenim zrakoplovom.</p><p>Vlada i Sabor nisu nam znali odgovoriti na jednostavno pitanje: Ako su sastanci 7. studenog, zašto su ostali još jedan dan osim da sudjeluju na stranačkom kongresu? Ako se radi o državničkom posjetu, s kim su se to sastali ministrica Murganić i ministar uprave Lovro Kuščević? Oni su išli na ovaj put isključivo kao stranački dužnosnici.</p><h2>A obećali su štedjeti...</h2><p>Nadalje, krajnje je neobično da na ovaj put, ako je državni, nije išla ministrica vanjskih poslova Marija Pejčinović Burić. Ona koordinira hrvatsko presjedanje vijećem Europske unije u prvoj polovici 2020. godine, a upravo je to predsjedanje bilo navodni razlog sastanka Jandrokovića s finskom kolegicom Risikko.</p><p>A u vezi s tim predsjedanjem, još u travnju je Jandroković potpisao sporazum u kojem stoji da se parlamenti “obvezuju na troškovno učinkovitu i ekološki prihvatljivu suradnju upotrebljavajući što je više moguće digitalne alate”.</p>